Vir bykans ’n week spook die beeld al by my . . . Die fyn blonde meisietjie met die hartseer blou oë.
Daar borrel ’n ongekende woede in my teenoor ’n man wat ek van geen Adamskant ken nie. Teenoor ’n stelsel wat veronderstel was om ’n kosbare jong lewe te beskerm, maar haar skreiend in die steek gelaat het.
’n Kind is die kosbaarste geskenk moontlik. Dis ’n lewe aan jou toevertrou. ’n Lewe wat jy moet koester en veronderstel is om met jou eie te beskerm. Selfs diere veg tot die dood vir hul kleintjies. Wat het só verkeerd gegaan in ons land en wêreld dat al meer ouers nie meer ’n snars vir hul kinders en hul veiligheid omgee nie?
Hoe kan ouers hul kinders die strate instuur om te bedel? Om voor winkels te gaan staan met ’n flenter papier om ’n ouer, wat die kind sélf nie eens weet waar hy hom bevind nie, se “dienste” te verkwansel.
Sonder skoene. Sonder iets te drink in die warm son. Sonder die sekerheid dat jou kind veilig is waar hy en sy sussies staan.
Dít in ’n area waar die een na die ander kindermoord al opslae gewek het. Waar daar tans drie sake van kinderverkragting ondersoek word.
Poppie, net soos soveel ander jong slagoffertjies, behoort Suid-Afrika, al sy “stelsels” en elke inwoner aan te kla.
Ons kinderslagoffers laat ons met ’n leegheid, ’n bitter smaak in die mond, ’n diep seer waarvoor daar geen genesing is nie.
Ses weke ná die geboorte van jou kleinding moet jy ginekoloog toe gaan sodat hy of sy kan seker maak dat jou lyf ná die swangerskap en geboorte na wense herstel.
Of jy nou normaal gekraam of ’n keisersnee gehad het, jy sal ’n ruk lank bloei. Bloeding is die eerste paar dae swaar, maar neem vinnig af. Ná vyf weke behoort dit verby te wees.
Die Kaapstadse ginekoloog dr. JP du Buisson gee goeie raad: “Smeer tepelroom ná die geboorte aan om te keer dat jou tepels bars. As jou tepels reeds gebars het, kan dit help om elke dag vyf tot 10 minute lank met ontblote borste in die son te sit tot dit beter is.” JP sê jy kan ook by ’n fisioterapeut om ’n laserbehandeling gaan aanklop.
Teen dag sewe behoort jou serviks weer toe te wees. Net ná die geboorte sal die vulva en vagina groot, glad en geswel wees en die vagina kan blou lyk. Die swelling behoort ná drie weke heeltemal weg te wees. Klein skeurtjies in die vagina herstel baie vinnig. As jy ’n episiotomie gekry of geskeur en steke gekry het, kan dit ’n ruk lank pynlik wees. “As jy ’n episiotomie gehad het, is dit gewoonlik drie tot vier dae ná die geboorte die seerste,” sê JP. “Daarna word dit gou beter.”
Bad gereeld in soutwater om infeksie te voorkom. JP se raad is dat jy ook een groot eetlepel sout met ’n liter warm water meng en dit laat afkoel. Giet dit in ’n spuitbotteltjie en spuit die seer plekkie twee tot drie keer per dag oor die toilet of in die stort. Doen dit nadat jou maag gewerk het. Moenie tampons gebruik nie. “Doen daagliks bekkenvloeroefeninge om die bekkenvloer te help versterk, selfs al het jy ’n keisersnee gehad,” sê JP.
Jy kan met winderigheid sukkel, veral ná ’n keisersnee. Dis normaal om tot vyf dae ná die geboorte nie ’n stoelgang te hê nie, aangesien die dermkanaal dikwels geledig word voor of tydens die geboorte en dit ’n rukkie duur voor dit weer vol is. Hardlywigheid kan ’n probleem wees, veral as jy ’n episiotomie of keisersnee gehad het. “Gebruik gerus ’n stoelgangversagter soos Movicol,” is JP se raad. Aambeie is algemeen by vroue wat normaal gekraam het. Jou dokter kan medikasie voorskryf wat sal help.